《金明池》
清代·赵芬

片玉飞来，脂香粉艳，解佩疑临兰浦。谁拾得、绛云残烬，叹细帙早成风絮。

剩芳名、巧逐苕华，挥小草、依约芝田鹤舞。伴十样涛笺，摩挲纤手。

记否我闻联句。

玉树南朝霏泪雨。共红豆春蕤，飘零何许。沾几缕、绿珠恨血，只画里、山川如故。

二百年、洗出苔痕，感词客多情，燃膏辛苦。想苏小乡亲，三生许认，试听深篁幽语。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。